Valtakunnansyyttäjästä tutkintapyynnön tehneen naisen perhetietoja urkkineet poliisit selvisivät ilman syytteitä. Seuraavaksi asiaan joutuu ottamaan kantaa valtakunnansyyttäjä, sillä kaikki urkinnan kohteeksi joutuneet aikovat kannella päätöksestä.

Helsingin Sanomille vahvistettu henkilötieto johti KRP:tä koskevaan rikostutkintaan.

Tutkinnan kohteina oli kolme Vantaan KRP:ssä työskentelevää poliisia.

Heitä epäiltiin virkavelvollisuuden ja -salaisuuden rikkomisesta sekä henkilörekisteririkoksesta.

Syyttäjä on nyt päättänyt, ettei hän nosta syytteitä poliiseja vastaan.

Henkilörekisteritietoja tutkinut poliisi ja hänelle tehtävän antanut esimies puhuivat kuulusteluissa ristiin. Kuvituskuva. TAL

Poliisirikostutkinta käynnistyi Helsingin Sanomien uutisesta vuosi sitten 24. maaliskuuta.

Lehti paljasti tuolloin valtakunnansyyttäjä Matti Nissisestä tutkintapyynnön tehneen henkilön sekä tämän taustat. HS kirjoitti, että tutkintapyynnön tekijä oli Aarnio-vyyhdissä tuomitun rikosylikonstaapelin Mikael Runebergin sisko.

Kyseinen nainen asuu Ruotsissa, eikä hän ole missään vaiheessa ollut millään tavalla kytkettynä Aarnio-vyyhtiin.

Nainen katsoi, että lehti sotki hänet Aarnion rikoskokonaisuuteen tavalla, joka leimasi ja mustamaalasi hänet törkeästi. Hän otti yhteyttä Nissisen jutussa tutkinnanjohtajaksi määrättyyn KRP:n rikostarkastajaan vaatien selitystä, miksi hänen nimensä oli vuodettu lehdelle.

Naisen mukaan hänen sukulaissuhteensa Mikael Runebergiin ei ollut kenelläkään tiedossa. Asia oli ollut selvitettävissä vain tekemällä kyselyjä poliisin rekistereihin. Nainen teki tutkintapyynnön itseään koskevasta laittomasta urkinnasta.

Rikosepäilyjen ja -tutkinnan kohteena olleet kolme Vantaan KRP:n poliisia selvisivät ilman syytteitä. PASI LIESIMAA

Vyyhti laajeni

Poliisin lokitiedoista selvisi, että kyseisiin henkilöhakuihin liittyi rikostarkastajan lisäksi KRP:n rikosylikomisario sekä tämän alaisena toiminut rikosylikonstaapeli.

Vyyhti osoittautui oletettua laajemmaksi, sillä urkinnan kohteeksi olivat joutuneet myös Runeberg itse sekä hänen toinen siskonsa ja iäkkäät vanhempansa. Rikostarkastajaa epäiltiin virkasalaisuuden rikkomisesta, kahta muuta poliisia henkilörekisteririkoksesta ja virkavelvollisuuden rikkomisesta.

Kuulusteluissa rikostarkastaja puolustautui sanomalla, että toimittajalla oli jo naisen nimi tiedossa. Hän totesi toimittajan ilmoittaneen hänelle nimen tiedustellen, oliko kyseinen henkilö Nissistä koskevan tutkintapyynnön tekijä. Rikostarkastaja myönsi vahvistaneensa asian toimittajalle.

Puhuivat ristiin

Rikosylikonstaapeli puolestaan kertoi kuulusteluissa, että hän oli saanut esimieheltään tehtäväksi selvittää Nissisestä tutkintapyynnön tehneen naisen tarkemmat henkilötiedot ja mahdolliset sidokset valtakunnansyyttäjänvirastoon.

Määräyksen antaneen rikosylikomisarion mukaan alaisen selitys ei pitänyt paikkaansa. Hän väitti antaneensa tälle tehtäväksi ainoastaan selvittää kyseisen naisen henkilö- ja osoitetiedot, jotta tämä voitaisiin kutsua kuulusteluun. Rikosylikomisario korosti vielä erikseen, ettei tehtävä sisältänyt mitään muuta.

Kuulustelukertomuksista on pääteltävissä, että jompikumpi poliiseista puhui totuuden vastaisesti. Tästä huolimatta syyttäjä katsoi, ettei kumpikaan ylittänyt harkintavaltaansa rekisteritietojen tutkimisessa. Hän perusteli asiaa muun muassa tutkintapyyntöön liittyvällä yhteiskunnallisella merkittävyydellä.

Aivan järkyttynyt

Aarnio-vyyhtiin tahtomattaan kytketty ja urkinnan kohteeksi joutunut nainen sanoo olevansa " aivan järkyttynyt " syyttäjän päätöksestä.

- Tämä vahvistaa tunnettani, että olen täysin lainsuojaton Suomessa, hän toteaa IL:lle.

Nainen sanoo aikovansa kannella syyttäjän tuoreesta päätöksestä. Hän korostaa, ettei hän tähänkään saakka ole jättänyt mitään puolitiehen:

- Tietenkin vien asian Valtakunnansyyttäjänvirastoon.

IL:n tietojen mukaan saman aikovat tehdä myös neljä muuta asianomistajaa.